Die eerste woord vir 'n gelukkige lewe
Erediens: 22 Januarie 2017: Teks: Eksodus 20:3; Heidelbergse Kategismus Sondag 34
"Wie vader of moeder bo My liefhet, is My nie waardig nie; en wie seun of dogter bo My liefhet, is My nie waardig nie (Matteus 10:37)."
Hierdie woorde van Jesus kom tot 'n skok vir baie. Tog is dit die eis van die evangelie – om die Here Jesus jou skat te maak en bo alles lief te hê. Dit is ook die eis van die eerste gebod, dit wil ons nie net gebied om geen afgode te aanbid nie, maar om God bo alles lief te hê.
Dit kom natuurlik nie maklik vir ons nie. Kyk ons rondom ons kan ons nie vir God sien of aan Hom raak nie. Daarom kan ons maklik in moeilike tye draai na die sigbare en die tasbare: die afgode van geld, mag, sukses en voorspoed.
Die eerste gebod roep ons egter op tot die aanbidding van God alleen. Om elke oomblik van elke dag in Sy teenwoordigeid te leef. En wanneer ons dit doen dan val die res van ons lewe in plek: wanneer ons God bo alles lief het dan is die ander gebooie nie moeilik om te gehoorsaam nie.
Mag jy vanoggend jouself opnuut toewy om God alleen te aanbid – dit is die eerste en belangrikste woord vir 'n gelukkige lewe.